1. Pielikums

Izglītības, kultūras, sporta un sociālās komitejas

2023. gada 20. septembra ārkārtas sēdes protokolam Nr. 12

Izglītības, kultūras, sporta un sociālai komitejai

Ādažu novada pašvaldības PII “Strautiņš”

vadītājas vietnieces izglītības jomā

Linda Cintiņas

IESNIEGUMS

# Lūdzu izskatīt iespēju samazināt izglītojamo skaitu Ādažu pašvaldības PII “Strautiņš” 13. grupā, nosakot vietu skaitu grupā, līdz 20 izglītojamajiem, lai nodrošinātu iekļaujošās izglītības kvalitatīvu īstenošanu. Kopumā izglītojamo skaits iestādē tiktu samazināts par 4 vietām un izglītojamo skaits nebūtu zemāks par SAM 422 projektā “Ādažu pirmsskolas izglītības iestādes siltināšana” noteikto izglītojamo skaitu, kas ir 276 izglītojamie.

Pamatojums:

Ādažu PII “Strautiņš” bērnu skaits grupā līdz šim tika noteikts, ņemot vērā MK noteikumus Nr.890, *“Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu”* 19. punktu *“*par minimālo telpu platību uz vienu izglītojamo”*.*  Diemžēl, telpu izmērs paredz, ka grupā varam nodrošināt vietu 24-26 izglītojamajiem.

MK noteikumi Nr. 716 *“Noteikumi par Pirmsskolas izglītības vadlīnijām un pirmsskolas izglītības programmu paraugiem”* nosaka, ka “pirmsskolas izglītības grupā, īstenojot arī speciālās pirmsskolas izglītības programmu, iekļauj bērnus ar speciālām vajadzībām, ievērojot normatīvo regulējumu”.

Regulējums par izglītojamo skaitu grupā, kurā tiek integrēti izglītojamie ar mācīšanās traucējumiem ir zaudējis spēku (līdz šim tas ir bijis 20 bērnu grupā) un šobrīd nevienos MK noteikumos nav minēts ieteicamais izglītojamo skaits. Pieredze citu novadu pirmsskolas izglītības iestādēs rāda, ka optimālais izglītojamo skaits, lai kvalitatīvi īstenotu iekļaujošo izglītību, ir 15-20 izglītojamie grupā.

Iepriekšējos mācību gadus, ievērojot Ministru kabineta noteikumus Nr. 556 *“Prasības vispārējās izglītības iestādēm, lai to īstenotajās izglītības programmās uzņemtu izglītojamos ar speciālām vajadzībām”* 4. punktu, izglītojamiem, kuriem nav pedagoģiski medicīniskās komisijas atzinuma, bet kuriem konstatētas attīstības vai mācīšanās grūtības, PII “Strautiņš” atbalsta speciālisti ( psihologs, speciālais pedagogs), pamatojoties uz vecāku iesniegumu, veikuši pedagoģisko un/vai psiholoģisko novērtējumu un snieguši atzinumus, norādot ieteicamos atbalsta pasākumus.

2023./2024. mācību gada sākumā atbalsta komandas redzes lokā ir 31 izglītojamais, kuriem iepriekšējā mācību gadā, vai uzsākot mācību gadu, konstatēts, ka ir nepieciešami atbalsta pasākumi. 2022./2023. mācību gadā logopēda atbalsts tika sniegts 90 izglītojamajiem. Iestādē ir atvērta speciālā pirmsskolas izglītības programma izglītojamajiem ar jauktiem attīstības traucējumiem, kura paredz papildus logopēda un speciālā pedagoga nodarbības. Šobrīd ir izveidojusies situācija, ka iestādē ir trīs logopēdu vakances. Speciālais pedagogs, kuram izglītība atļauj, apņēmusies pagaidām veikt arī logopēda darbu, tomēr uz tik lielu izglītojamo skaitu, situācija ir kritiska. Pirmsskolas skolotājiem trūkst atbalsts individuālo izglītības plānu sastādīšanā, ko paredz speciālā izglītības programma.

Uzsākot Jauno mācību gadu, 13.grupas trīs izglītojamajiem tika konstatēts, ka ir noteiktas speciālās izglītības programmas, bet diviem ir nepieciešami atbalsta pasākumi. Šī grupa, uzsākoties jaunajam mācību gadam, vēl netika pilnībā nokomplektēta izglītojamo rotācijas dēļ, tāpēc saskatu iespēju samazināt bērnu skaitu šajā grupā līdz 20 izglītojamajiem (par 4 mazāk kā paredzēts), lai nodrošinātu pēc iespējas kvalitatīvāku izglītības procesu. Rotēt kādu no šiem bērniem uz citām grupām nav iespējams, jo grupas ir nokomplektētas un tajās katrā ir 1-3 izglītojamie, kuriem noteikti atbalsta pasākumi.

2023.gada 12.septembrī

\_\_\_\_\_\_\_\_\_\_\_\_\_\_\_\_\_\_\_\_\_\_\_ L. Cintiņa